ธปท. เผยดัชนีความเชื่อมั่นทางธุรกิจเดือน ส.ค.58 อยู่ที่ 46.4 ทรงตัวจากเดือนก่อน
ธปท. เผยดัชนีความเชื่อมั่นทางธุรกิจเดือน ส.ค.58 อยู่ที่ 46.4 ทรงตัวจากเดือนก่อน สะท้อนความเชื่อมั่นต่อภาวะทางธุรกิจที่ลดลงจากเดือนก่อนของผู้ประกอบการในทุกกลุ่ม โดยเฉพาะภาคการค้า ขณะที่ในอีก 3 เดือนข้างหน้า ผู้ประกอบการส่วนใหญ่ประเมินว่าภาวะทางธุรกิจจะดีขึ้น
30 ก.ย. 2558

ผู้สื่อข่าวรายงานว่า ธนาคารแห่งประเทศไทย (ธปท.) รายงานดัชนีความเชื่อมั่นทางธุรกิจในเดือนสิงหาคม 58 ดัชนีฯ ทรงตัวจากเดือนก่อนที่ระดับ 46.4 ซึ่งยังคงต่ำกว่าระดับ 50 สะท้อนความเชื่อมั่นต่อภาวะทางธุรกิจที่ลดลงจากเดือนก่อนของผู้ประกอบการในทุกกลุ่ม โดยเฉพาะในภาคการค้า
อีกทั้งองค์ประกอบย่อยของดัชนีฯ ส่วนใหญ่ยังอยู่ในระดับต่ำโดยเฉพาะความเชื่อมั่นด้านผลประกอบการ การผลิต และคำสั่งซื้อจากลูกค้าทั้งในประเทศและต่างประเทศ สอดคล้องกับที่ผู้ประกอบการส่วนใหญ่เห็นว่าความต้องการจากตลาดในประเทศต่ำยังคงเป็นข้อจำกัดสำคัญอันดับ 1 ในการดำเนินธุรกิจ ส่งผลให้สัดส่วนการลงทุนชะลอลงต่อเนื่องตามความกังวลของผู้ประกอบการต่อกิจกรรมทางเศรษฐกิจในประเทศที่ยังอ่อนแอ
ขณะที่ในอีก 3 เดือนข้างหน้า ผู้ประกอบการส่วนใหญ่ประเมินว่าภาวะทางธุรกิจจะดีขึ้นจากปัจจุบัน สะท้อนจากดัชนีฯ ที่อยู่ระดับ 52.1 ปรับเพิ่มขึ้นจากเดือนก่อนที่อยู่ระดับ 49.9 และเป็นการปรับดีขึ้นเป็นเดือนแรกหลังจากที่ดัชนีฯ โน้มลง 3 เดือนต่อเนื่อง อย่างไรก็ดี ดัชนีฯ ยังคงต่ำกว่าค่าเฉลี่ยในอดีต สะท้อนความกังวลที่ยังคงมีอยู่ต่อความชัดเจนในการฟื้นตัวของภาวะเศรษฐกิจในระยะต่อไป